A Tanács 1037/72/EGK rendelete

(1972. május 18.)

a komlótermelőknek nyújtott támogatásra és e támogatás finanszírozására vonatkozó általános szabályok megállapításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre,

tekintettel a komló piacának közös szervezéséről szóló, 1971. július 26-i 1696/71/EGK tanácsi rendeletre [1] és különösen annak 13. cikke (3) bekezdésére,

tekintettel a közös agrárpolitika finanszírozásáról szóló, 1970. április 21-i 729/70/EGK tanácsi rendeletre [2] és különösen annak 3. cikkének (2) bekezdésére,

tekintettel a Bizottság javaslatára,

mivel az 1696/71/EGK rendelet 12. cikke a Közösségben termelt komlóra támogatás nyújtását írja elő; mivel ennek következtében meg kell határozni az említett rendelet 13. cikkében előírt általános alkalmazási szabályokat;

mivel igazgatástechnikai okokból az egyes tagállamok esetében csak az adott tagállam területén belüli komlóval beültetett területek esetében kell támogatást nyújtani;

mivel a támogatást csak a nyilvántartott komlóval beültetett területek után nyújtják; mivel emiatt rendelkezni kell e területek bejelentési és nyilvántartási rendszerének a tagállamok általi bevezetésére;

mivel a támogatási rendszer nem működhet megfelelően ellenőrzések nélkül, amelyek biztosítják, hogy támogatást csak olyan, komlóval beültetett területek után nyújtanak, amelyen a komlót betakarították;

mivel meg kell állapítani, hogy azok a területek, amelyek után támogatást igényelnek, a szokásos gyakorlat szerint komlóval beültetett területek-e;

mivel ez a támogatás költségekkel jár; mivel az 1696/71/EGK rendelet 17. cikke megállapítja, hogy a közös agrárpolitika finanszírozásáról szóló rendeleteket kell alkalmazni e támogatás esetében is; mivel következésképpen meg kell határozni, hogy ezt a támogatást a 729/70/EGK rendelet 3. cikke szerint kell finanszírozni,

ELFOGADTA EZT A RENDELETET:

1. cikk

A következő cikkekben meghatározott általános szabályokat kell alkalmazni az 1696/71/EGK rendelet 12. cikke szerint a komlótermelőknek nyújtott támogatás esetében.

2. cikk

(1) Minden tagállam csak a területén levő komlóval beültetett területek után nyújt támogatást.

(2) A támogatás a termelő kérelme alapján, a kedvezményezettek egyenlő kezelését biztosító feltételek mellett nyújtható, a termelő Közösségen belüli letelepedési helyétől függetlenül.

3. cikk

(1) A tagállamok a komlóval beültetett területek bejelentésére és nyilvántartására vonatkozó rendszert vezetnek be.

(2) A tagállamok intézkednek:

a) a komlóval beültetett területekről a termelők által benyújtott nyilatkozatok pontosságának ellenőrzéséről;

b) a betakarított területek ellenőrzéséről.

Termelői csoportokat az ellenőrzés végrehajtására nem lehet kijelölni.

4. cikk

Azon komlóval beültetett területeknek, amelyek után támogatást igényelnek, termelésre alkalmas, szokásos telepítési sűrűségű területeknek kell lenniük.

5. cikk

(1) Az 1696/71/EGK rendelet 12. cikkében előírt támogatás a 729/70/EGK rendelet 3. cikkének (1) bekezdése szerinti intervenció.

(2) Az (1) bekezdésben említett támogatásra vonatkozó kiadás megegyezik az 1696/71/EGK rendelet 13. cikke és az említett rendelet szerinti rendelkezések szerint kifizetett összegekkel.

6. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1972. május 18-án.

a Tanács részéről

az elnök

M. Mart

[1] HL L 175., 1971.8.4., 1. o.

[2] HL L 94., 1970.4.28., 13. o.

--------------------------------------------------